รัฐบาลไทย-ข่าวทำเนียบรัฐบาล-นายกรัฐมนตรีประชุม กนช. เห็นชอบแผนแม่บทน้ำ 20 ปี จัดระเบียบน้ำประเทศในทุกมิติ พร้อมเห็นชอบ 2 โครงการใหญ่บรรเทาน้ำท่วม กทม. และสุโขทัย
วันพุธที่ 19 ธันวาคม 2561
นายกรัฐมนตรีประชุม กนช. เห็นชอบแผนแม่บทน้ํา 20 ปี จัดระเบียบน้ําประเทศในทุกมิติ พร้อมเห็นชอบ 2 โครงการใหญ่บรรเทาน้ําท่วม กทม. และสุโขทัย
กนช. เห็นชอบ (ร่าง) แผนแม่บทน้ํา 20 ปี พร้อมเห็นชอบโครงการอุโมงค์ระบายน้ําใต้คลองเปรมประชากร แก้ไขปัญหาน้ําท่วม บรรเทาน้ําหลากพื้นที่กทม.-พื้นที่ใกล้เคียง  และเห็นชอบโครงการปรับปรุงคลองยม - น่าน เพื่อบรรเทาอุทกภัย จ.สุโขทัย
วันนี้ (19 ธ.ค.61) เวลา 09.30 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการทรัพยากรน้ําแห่งชาติ (กนช.) ครั้งที่ 4/2561 ซึ่งมี พลเอก ฉัตรชัย สาริกัลยะ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม และผู้ที่เกี่ยวข้อง เข้าร่วมการประชุม โดยภายหลังการประชุม นายสมเกียรติ ประจําวงษ์ เลขาธิการสํานักงานทรัพยากรน้ําแห่งชาติ และคณะ ได้แถลงผลการประชุมสรุปสาระสําคัญดังนี้
ประชุมมีมติเห็นชอบร่างแผนแม่บทการบริหารจัดการทรัพยากรน้ํา 20 ปี ซึ่งสอดรับและครอบคลุมกับ 3 แผนหลักของประเทศ ประกอบด้วย 1. แผนยุทธศาสตร์ชาติ 20 ปี 2. แผนการปฏิรูปประเทศด้านทรัพยากรน้ํา และ 3.เป้าหมายการพัฒนาที่ยั่งยืน (SDGs) โดยแผนแม่บทการบริหารจัดการทรัพยากรน้ํา 20 ปี แบ่งเป็น 6 ด้าน ได้แก่ 1. การจัดการน้ําอุปโภคบริโภค มีเป้าหมายในการพัฒนาประปาหมู่บ้านมีคุณภาพได้มาตรฐานภายในปี 2573 ขยายเขตประปา สํารองน้ําต้นทุนรองรับเมืองหลัก แหล่งท่องเที่ยว เขตเศรษฐกิจสําคัญ อัตราการใช้น้ําต่อประชากรคงที่และมีอัตราลดลงในอนาคต 2. การสร้างความมั่นคงของน้ําภาคการผลิต อาทิ การจัดหาน้ําในพื้นที่เกษตรน้ําฝน พื้นที่รับประโยชน์ 14 ล้านไร่ ลดความเสี่ยง/ความเสียหายในพื้นที่วิกฤติ ร้อยละ 50 เพิ่มประสิทธิภาพโครงการแหล่งน้ํา และระบบส่งน้ําเดิม 3. การปรับปรุงการระบายน้ํา สิ่งกีดขวางทางน้ํา โดยจัดทําผังลุ่มน้ํา และบังคับใช้ในผังเมืองรวม/จังหวัดทุกลุ่มน้ํา ป้องกันน้ําท่วมชุมชนเมือง 764 เมือง บรรเทาอุทกภัยพื้นที่วิกฤต ร้อยละ 60 เพิ่มประสิทธิภาพการปรับตัวและเผชิญเหตุในพื้นที่น้ําท่วม 4. การจัดการคุณภาพน้ําและอนุรักษ์ทรัพยากรน้ํา ได้แก่ การป้องกันและลดการเกิดน้ําเสียที่แหล่งกําเนิด รักษาสมดุลของระบบนิเวศ 13 ลุ่มน้ําหลัก การฟื้นฟูแม่น้ํา ลําคลอง 25 ลุ่มน้ําหลัก และคูคลองสาขา 5. การอนุรักษ์ฟื้นฟูสภาพป่าต้นน้ํา เป้าหมายเพื่อฟื้นฟูป่าต้นน้ําที่เสื่อมโทรม 3.5 ล้านไร่ การป้องกันและลดการชะล้างพังทลายของดินในพื้นที่ต้นน้ํา 20.45 ล้านไร่ และ 6. การบริหารจัดการ โดยดําเนินการปรับปรุงกฎหมาย ตั้งองค์กรด้านการบริหารจัดการน้ํา แผนบริหารจัดการทั้งในภาวะปกติและภาวะวิกฤต แผนการจัดสรรน้ํา รวมถึงการสร้างความร่วมมือด้านน้ําระหว่างประเทศ เป็นต้น
พร้อมกันนี้ ที่ประชุมเห็นชอบในหลักการเกี่ยวกับหลักเกณฑ์แนวทางการจัดทําแผนปฏิบัติการเพื่อนําไปสู่กรอบการจัดสรรงบประมาณด้านน้ํา ใน 3 แผนงาน เพื่อให้แผนแม่บทฯ น้ํา 20 ปี นําไปสู่การปฏิบัติ ได้แก่ 1. แผนงานตามภารกิจพื้นฐาน (FUNCTION) 2. แผนงานตามภารกิจยุทธศาสตร์ นโยบายเร่งด่วน แนวทางปฏิรูปภาครัฐ งบประมาณบูรณาการ (AGENDA) และ 3. แผนงานตามภารกิจพื้นที่ ท้องถิ่น ภูมิภาค จังหวัด กลุ่มจังหวัด (AREA) โดยมอบหมายให้สํานักงานทรัพยากรน้ําแห่งชาติ (สทนช.) ร่วมกับ สํานักงานคณะกรรมการพัฒนาการเศรษฐกิจและสังคมแห่งชาติ (สศช.) กระทรวงมหาดไทย และ สํานักงบประมาณ จัดทําแผนงานและโครงการประกอบการจัดทําแผนปฏิบัติการประจําปีงบประมาณ พ.ศ. 2563 ให้เสนอคณะอนุกรรมการยุทธศาสตร์การบริหารจัดการทรัพยากรน้ําพิจารณารายละเอียดการจัดทําแผนงบประมาณ ปี 2563 และรายงาน กนช. ทราบต่อไป เพื่อให้สอดคล้องกับแม่บทการบริหารจัดการทรัพยากรน้ํา 20 ปี
นอกจากนี้ ที่ประชุมมีมติเห็นชอบโครงการขนาดใหญ่และโครงการสําคัญ 2 โครงการ ซึ่งอยู่ภายใต้แผนแม่บทฯ น้ํา 20 ปี ได้แก่ 1. โครงการอุโมงค์ระบายน้ําใต้คลองเปรมประชากร กรุงเทพมหานคร เพื่อแก้ไขปัญหาน้ําท่วม และบรรเทาน้ําหลากในพื้นที่กรุงเทพมหานคร และพื้นที่ใกล้เคียง วงเงิน 9,800 ล้านบาท ระยะเวลาดําเนินการ ปี พ.ศ. 2563 - 2569 องค์ประกอบโครงการประกอบด้วย อุโมงค์ขนาดเส้นผ่านศูนย์กลาง 5.70 เมตร 1 แห่ง ความยาว 13.5 กม. อาคารรับน้ํา 4 แห่ง และสถานีสูบน้ําและอาคารระบายน้ําขนาด 60 ลูกบาศก์เมตร/วินาที ซึ่งเมื่อโครงการแล้วเสร็จจะช่วยเพิ่มประสิทธิภาพระบบระบายน้ําในเขตดอนเมือง หลักสี่ สายไหม และบางเขน ครอบคลุมพื้นที่ 109 ตารางกิโลเมตร 2. โครงการปรับปรุงคลองยม - น่าน จ.สุโขทัย เพื่อบรรเทาอุทกภัย และเป็นแหล่งเก็บกักน้ําต้นทุน พร้อมทั้งส่งน้ําอุปโภคบริโภค และรักษาระบบนิเวศ วงเงิน 2,875 ล้านบาท ระยะเวลาดําเนินการ ปี พ.ศ. 2563 - 2567 ซึ่งโครงการนี้เป็นการปรับปรุงคลองหกบาท จากเดิมเพิ่มอีก 1 เท่าตัวเป็น 500 ลูกบาศก์เมตร/วินาที และการปรับปรุงคลองยม - น่าน ให้สามารถระบายน้ําได้ 300 ลูกบาศก์เมตร/วินาที พร้อมด้วยการก่อสร้างและปรับปรุงอาคารประกอบตามแนวคลองส่งน้ํา ความยาวรวม 42 กิโลเมตร เมื่อโครงการแล้วเสร็จจะสามารถบรรเทาปัญหาอุทกภัยในตัวเมืองสุโขทัยในฤดูฝน ตลอดจนเก็บกักน้ําในคลองไว้ใช้ประโยชน์บริเวณ 2 ฝั่งคลองตลอดสายในระหว่างฝนทิ้งช่วงฤดูแล้ง ครอบคลุมพื้นที่รับประโยชน์ 7,300 ไร่ ทั้งนี้ ทั้ง 2 โครงการดังกล่าวจะมีการนําเสนอต่อที่ประชุมคณะรัฐมนตรีพิจารณาอนุมัติเปิดโครงการและงบประมาณตามลําดับต่อไป
ทั้งนี้ สํานักงานทรัพยากรน้ําแห่งชาติ (สทนช.) ได้วิเคราะห์โครงการขนาดใหญ่ - โครงการสําคัญ ที่ต้องเร่งดําเนินการปี 2562 – 2565 พบว่า ยังไม่สามารถขับเคลื่อนโครงการได้ทั้งหมดตามที่ระบุในแผนแม่บทฯ น้ําภายใต้ยุทธศาสตร์ชาติ เนื่องจากมีข้อจํากัดด้านงบประมาณ เช่น ในปี 2563 มีงบผูกพัน/ต่อเนื่องมากกว่า 5 หมื่นล้านบาท ซึ่งการคาดการณ์กรอบงบประมาณแผนงานบูรณาการบริหารจัดการทรัพยากรน้ําประมาณปีละ 63,000 ล้านบาท แต่มีความต้องการงบประมาณมากถึงแสนล้านบาท ที่ประชุม กนช. จึงได้มอบหมายสํานักงบประมาณและกระทรวงการคลัง พิจารณาหาแนวทางอื่นให้สามารถขับเคลื่อนโครงการขนาดใหญ่และโครงการสําคัญที่อยู่ภายใต้แผนแม่บทการบริหารจัดการทรัพยากรน้ํา 20 ปีให้เกิดขึ้นโดยเร็ว
ขณะเดียวกัน ที่ประชุมได้เห็นชอบการทบทวนการแบ่งพื้นที่ลุ่มน้ําที่เหมาะสมสําหรับการบริหารจัดการทรัพยากรน้ําและผลกระทบการแบ่งพื้นที่ลุ่มน้ํา โดยแบ่งพื้นที่ลุ่มน้ําจากเดิม 25 ลุ่มน้ําหลัก 254 ลุ่มน้ําสาขา เป็น 22 ลุ่มน้ําหลัก 353 ลุ่มน้ําสาขา ซึ่งใช้แผนที่มาตราส่วน 1 : 4,000 ที่มีความละเอียดสูง เป็นแผนที่หลักในการศึกษาการแบ่งพื้นที่ลุ่มน้ําที่เหมาะสมสําหรับการบริหารจัดการทรัพยากรน้ําและผลกระทบการแบ่งพื้นที่ลุ่มน้ํา โดยมอบ สทนช. ดําเนินการจัดทําแผนที่แสดงแนวเขตลุ่มน้ํา ตามร่าง พ.ร.บ. ทรัพยากรน้ํา มาตรา 25 และดําเนินการออกเป็นพระราชกฤษฎีกาเพื่อมีผลบังคับใช้ต่อไป รวมถึงที่ประชุมยังได้มอบหมาย สทนช. เป็นเจ้าภาพหลักในการอํานวยการ และกํากับดูแลให้เป็นไปตามแผนปฏิบัติการ 5 ปี สาขาทรัพยากรน้ํา พ.ศ. 2561 - 2565 ภายใต้กรอบความร่วมมือแม่โขง - ล้านช้าง เพื่อให้ดําเนินงานเกิดผลเป็นรูปธรรมด้วย
--------------------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากฝ่ายเลขานุการ กนช.)